**ОТЧЕТ за осъществената контролна дейност от РИОСВ**

**през месец март 2018 г.**

***Кратка обобщена информация за осъществената контролна дейност за месец март 2018 г. и резултати от извършената контролна дейност***

През месец март 2018 г. от експертите на 16-те регионални инспекции по околната среда и водите (РИОСВ) са извършени 1 828 проверки на 1 626 обекта. В рамките на осъществения контрол от РИОСВ са дадени 683 предписания за отстраняване на констатирани нарушения и предприемане на мерки.

За констатирани административни нарушения на Закона за опазване на околната среда (ЗООС) и специалните закони по опазване на околната среда са съставени 74 бр. актове (АУАН), от които 5 са за констатирано неизпълнение на дадени предписания. Издадени са 46 бр. наказателни постановления (НП), с които са наложени глоби и имуществени санкции на обща стойност 196 900 лв.

Наложени са и 5 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух) на обща стойност 2 733,51 лв.

Постъпилите суми по наложени глоби и санкции са общо 713 515,66 лв.

За периода е приложена и 1 бр. принудителна административна мярка (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност***

* Засилен контрол за спазване изискванията на Закона за водите (ЗВ);
* Контрол за спазване на изискванията на Закона за чистотата на атмосферния въздух (ЗЧАВ) и подзаконовите нормативни актове към него.

***Кратък анализ на постигнатите резултати в областта на опазване на околната среда от осъществената контролна дейност***

През месец март е осъществен засилен контрол за спазване на разпоредбите на ЗВ.

Във връзка с кризисната ситуация в гр. Брегово, причинена от високите води на р. Тимок, от РИОСВ Монтана е извършена извънредна проверка, съвместно с Регионална лаборатория (РЛ) Монтана, при която е взета водна проба от повърхностните води на р. Тимок. Резултатите от изпитването не са показали изменения от обичайните стойности на показателите, изследвани и в рамките на мониторинговата програма.

От РИОСВ Велико Търново е извършена извънредна проверка на КПС „Север, КПС „Изток“ и КПС „Юг“ на гр. Севлиево, стопанисвани от „Бяла“ ЕООД, във връзка с постъпила жалба за нерегламентирани зауствания на отпадъчни води от градската канализация на града и неработещи КПС. Констатирано е, че КПС „Север“ и КПС „Юг“ не са в експлоатация, а КПС „Изток“ работи неефективно. Дадено е предписание на дружеството за вземане на мерки относно пускането в експлоатация на КПС „Север“ и КПС „Юг“ и ефективно заработване на КПС „Изток“. За извършената проверка и предприетите от страна на РИОСВ Велико Търново действия е уведомена Басейнова дирекция (БД) „Дунавски район“.

Във връзка с постъпил сигнал за замърсяване на р. Крива река в района на Защитена местност „Водопада“, от РИОСВ Смолян е извършена проверка „на място“, съвместно с представители на БД „Източнобеломорски район“ и РЛ Смолян. Констатирано е, че следствие на интензивните валежи в торохранилищата на „ОСЖЗ-ДП“ Смолян са навлезли повърхностни и подпочвени води, които са предизвикали скъсване на дигата на едно от торищата и част от течния и твърд торов отпад е изтекъл надолу по ската в реката. Дадено е предписание за възстановяване на скъсаната дига с цел недопускане изтичане на тор извън торовата площадка. При извършена последваща проверка е установено, че предписанието е изпълнено.

От РИОСВ Шумен са наложени две имуществени санкции на „Айсис“ ООД – едната за заустване на отпадъчни води във воден обект (р. Провадийска) без издадено разрешително по реда на ЗВ, в размер на 2 000 лв., а другата за нарушаване на емисионните норми и изисквания, определени в Наредба № 6/09.11.2000 г. за емисионни норми за допустимото съдържание на вредни и опасни вещества в отпадъчните води, зауствани във водни обекти, в размер на 3 000 лв.

За неизпълнение на условия от издадени разрешителни за ползване на воден обект за заустване на отпадъчни води, от РИОСВ Бургасса съставени **7** АУАН, от РИОСВ Благоевград - 2 АУАН, а от РИОСВ Пловдив – 5 АУАН.

За заустване на отпадъчни води с показатели, превишаващи индивидуалните емисионни ограничения, определени в разрешителното за ползване на воден обект за заустване на отпадъчни води, от РИОСВ Хасково са наложени имуществени санкции на ,,Теклас – България” ЕАД (2 000 лв.) и на ,,Ве Ка Ес България” ООД (1 000 лв.), а от РИОСВ Русе - на „Водоснабдяване и канализация” ООД, гр. Русе (2 000 лв.). За същото нарушение, от РИОСВ Пловдиво на „Ринг-П“ ЕООД е наложена текуща месечна санкция, в размер на 208,16 лв., за обект: Еко хотел „Здравец“ в землище на с. Гълъбово, община Куклен.

От РИОСВ Софияе извършено пломбиране на аварийни саваци на СПСОВ Кубратово, а от РИОСВБургас - на аварийни изпускатели на канализационната система на с. Попович (2 бр.) и на ПСОВ Люляково.

Друг акцент в контролната дейност през месеца е за спазване изискванията на ЗЧАВ и подзаконовите нормативни актове към него.

Във връзка с получен в РИОСВ Стара Загора сигнал за настъпила аварийна ситуация на площадката на „Арсенал“ АД, от експерти на инспекцията, съвместно с представители на РЛ Стара Загора, е извършена проверка „на място“. При проверката е констатирано, че производствена авария е възникнала към 10.30 ч. в Цех 130, Завод 3 на „Арсенал“ АД. Възникналият пожар е локализиран и овладян в рамките на 15-20 минути**.** Не са констатирани замърсявания на околната среда. Извършено е измерване за наличие на замърсители в атмосферния въздух с преносима апаратура за аварийни ситуации в три точки, подбрани съобразно посоката на вятъра и разположението на жилищните зони. Не са констатирани превишения на регламентираните норми за измерените замърсители.

От РИОСВ Пазарджик са извършени проверки на обекти за изпълнение на изискванията на Наредба 16 от 1999 г. за ограничаване емисиите на летливи органични съединения при съхранение, товарене или разтоварване и превоз на бензини. Констатирано е, че на обектите има изградени системи за улавяне на бензиновите пари (Етап ІІ), извършени са проверки за ефективността на системите от сертифицирани лица и са въведени дневници за състоянието на системите.

От РИОСВ Плевен са изготвени 8 протоколи за оценка на резултати от месечни доклади и 7 протоколи за оценка на годишни доклади за проведени собствени непрекъснати измервания на емисии на вредни вещества, изпускани в атмосферния въздух от неподвижни източници, и е извършена оценка на 227 годишни отчети във връзка с флуорсъдържащи парникови газове и озоноразрушаващи вещества.

За констатирани нарушения на изискванията на ЗЧАВ, от РИОСВ Варна са съставени 7 АУАН, от РИОСВ Русе – 5 АУАН, а от РИОСВ Шумен - 3 АУАН.

За замърсяване на атмосферния въздух, от РИОСВ София е наложена еднократна санкция на „Топлофикация София” ЕАД, в размер на 1740,35 лв., а от РИОСВ Плевен – текуща месечна санкция на „Метаком СЛЗ Инвест” АД, в размер на 348 лв.

През месеца продължи контрола за спазване на регламентираните изисквания в областта на управление на отпадъците.

За извършване на дейности с отпадъци без издадено разрешително по реда на Закона за управление на отпадъците (ЗУО), от РИОСВ Плевене съставен АУАН на физическо лице и са издадени 2 НП, всяко в размер на 1 400 лв., на физическо лице и „Каше – БГ“ ЕООД, от РИОСВ София са наложени имуществени санкции на „Метал Груп 2015” ЕООД ( 2 бр. - 15 000 лв. и 7 000 лв.) и на „Еко Милениум” ООД (7 000 лв.) и с по 7 000 лв. са санкционирани „Ерко метал инвест“ ЕООД (РИОСВ Хасково), ЕТ „Даниел Кирилов” (РИОСВ Русе), „Метарекс“ ООД (РИОСВ Шумен) и „Фикосота“ ООД (РИОСВ Шумен).

От РИОСВ Стара Загора е глобено физическо лице, в размер на 3 000 лв., за разкомплектоване на излезли от употреба моторни превозни средства без регистрация по реда на Търговския закон.

За не водене на отчетност на образуваните отпадъци, от РИОСВ София са наложени имуществени санкции на: „Биовет” АД (4 000 лв.) и „Метал Груп 2015” ЕООД (2 000 лв.), а от РИОСВ Велико Търново - на „Фаво“ АД (2 000 лв.).

За неизвършена класификация на отпадъците, от РИОСВ София, с по 5 000 лв. са санкционирани „Джим авто” ЕООД, „Торнадо-С7” ЕООД и „Ив-ко Ауто” ЕООД.

За нерегламентирано изгаряне на неопасни отпадъци, в размер на 1 400 лв., са санкционирани „Екосорт Горна Оряховица“ АД (РИОСВ Велико Търново) и „Дани Стил 10” ЕООД (РИОСВ Смолян), а за нерегламентирано изгаряне на опасни отпадъци, от РИОСВ София е наложена имуществена санкция, в размер на 10 000 лв., на „Ивайло Кръстев 1974” ООД.

От РИОСВ Пазарджик са извършени две проверки по сигнали за замърсяване с отпадъци в землищата на с. Аканджиево, община Белово и на с. Дебращица, община Пазарджик. Сигналите са основателни. Замърсените терени в с. Аканджиево са почистени. Дадено е предписание за ликвидиране на нерегламентирано сметище в с. Дебращица. От инспекцията е извършена и проверка по жалба за изхвърлени и запалени отпадъци от разкомплектоване на излезли от употреба моторни превозни средства по бреговете на р. Марица и нивите покрай нея в землището на с. Говедаре, община Пазарджик. Установено е, че жалбата е основателна. На кмета на община Пазарджик е дадено предписание за почистване на замърсените участъци и ликвидиране на нерегламентираните сметища. При осъществения последващ контрол е установено, че предписанието е изпълнено. Почистени са замърсявания и нерегламентирани сметища на 8 места в землището на с. Говедаре.

От РИОСВ София е извършена проверка на Общинско депо за твърди битови отпадъци в с. Разбоище, община Годеч. При проверката, сметището не се е експлоатирало. Събраните битови отпадъци от населението на общината ежедневно се извозват до Регионално депо за битови отпадъци на гр. Костинброд. Община Годеч има изготвен проект за рекултивация на депото в с. Разбоище. Дадено е предписание да се почисти подхода към сметището от разпръснати битови и строителни отпадъци (на площ от около 50 м2) .

От РИОСВ Бургас е глобен кмета на община Бяла с 3 000 лв. за това, че същия не е осигурил разделно събиране на битовите отпадъци.

От РИОСВ София е санкционирано по реда на ЗУО „Ив-ко Ауто” ЕООД, в размер на 5 000 лв., за констатирано неизпълнение на дадено предписание.

За установено нарушение на Закона за защита вредното въздействие на химични вещества и смеси, от РИОСВ Варна е наложена имуществена санкция, в размер на 5 000 лв., на „Тедива“ ООД.

Извършени са и планираните проверки на обекти с издадени комплексни разрешителни. За неизпълнение на условия от комплексно разрешително, от РИОСВ Бургас е съставен АУАН на „Кроношпан България“ ЕООД, от РИОСВ Стара Загорае наложена имуществена санкция, в размер на 12 000 лв.,на „Брикел” ЕАДи с по 15 000 лв. са санкционирани„Топлофикация Перник“ АД (РИОСВ Перник) и „Топлофикация – Русе” ЕАД (РИОСВ Русе).

От РИОСВ Стара Загора, във връзка с осигуряване на пожарната безопасност в защитените територии – изключителна държавна собственост, са дадени предписания на кметовете на общините Казанлък, Сливен, Елхово и Тунджа за предприемане на мерки за недопускане палене на стърнища, слогове, крайпътни ивици и сухи треви на територията на общините, съставени са 3 АУАН на физически лица за изсичане на дървета с цел незаконно бране на бръшлян в границите на защитени територии и е наложена имуществена санкция, в размер на 2 000 лв., на „Аросил” ЕООДза увреждане и унищожаване на местообитания.

За непредставена справка за изкупени, обработени и реализирани билки за 2017 г., от РИОСВ Русе са съставени 7 АУАН и е издадено наказателно постановление, в размер на 300 лв., на „Коко 2006” ЕООД и за извършване на риболов на нерегламентирано място на територията на Поддържан резерват „Сребърна” са съставени 3 АУАН.

За извършване на дейности, без проведена процедура по реда на Глава шеста от ЗООС, от РИОСВ Благоевград е наложена имуществена санкция, в размер на 2 000 лв., на община Благоевград.

От РИОСВ Русе са издадени две НП, с които са наложени имуществени санкции на: „Адванст Техник Композит” ЕАД - 10 000 лв. (дружеството не е изпълнило задължение да уведоми РИОСВ на най-ранен етап за инвестиционното си предложение) и „Джеферови” ЕООД - 2 000 лв. (дружеството не е спазило условие в решение по оценка на въздействието върху околната среда).

***Ефект спрямо околната среда, бизнеса и обществеността***

През месеца, мобилната автоматична станция, извършваща контрол на качеството на атмосферния въздух в източните жилищни квартали на гр. Русе, е преместена на територията на Втора РС на ПБЗН в Източна промишлена зона. Станцията разполага с анализатор за специфични органични замърсители – бензен, толуен и ксилен и ще извършва контрол в пункт, разположен на 1 000 м западно от площадката на „Монтюпе” ЕООД. Измерванията ще се осъществяват до монтиране на собствен пункт за мониторинг на площадката на дружеството, който ще следи за нивата на специфичните за производството замърсители.

За преустановено замърсяването на водите на водни обекти са отменени текущите месечни санкции, наложени на: „Агровин“ ООД (за Винарна Шато Сунгурларе), община Несебър (за канализационна система „Равда - Слънчев бряг – Несебър) и „ВиК“ ЕАД, гр. Бургас (за канализационна система на гр. Средец).

Преустановено е замърсяване на язовир Шумен със замърсени отпадъчни води.

ПСОВ, с. Оряховец, община Баните, е въведена в нормална техническа и експлоатационна изправност, чрез което е преустановено заустването на битово-фекални води без пречистване в р. Малка Арда.

В млекопреработвателно предприятие в гр. Хасково, собственост на ,,Милки груп био“ ЕАД, е изградена ултрафилтрационна установка за третиране на образуваната при производството суроватка, с което замърсеността на формираните отпадъчни води значително е снижена.

Почистени са нерегламентирани сметища в землищата на с. Звиница, община Кърджали и на селата Чуково и Прогрес, община Момчилград и замърсена площ с отпадъци в КК „Пампорово“.

Екземпляр от вида Кралски питон е настанен във Ветеринарна клиника „Добро хрумване“, гр. София, а 28 броя защитени диви пойни птици, Бял щъркел и Обикновен мишелов са настанени в Спасителен център за диви животни, гр. Стара Загора.

Във връзка със зачестилите сигнали за бедстващи щъркели, от регионалните инспекции са дадени публични информации в медиите с разяснения за поведението на птиците по време на неблагоприятни климатични условия и кога е необходимо тяхното вземане от природата.

От регионалните инспекции са организирани и е взето участие в мероприятия по повод Световния ден на водата.